b'\n_START_ARTICLE_\nAndrej Babi\xc5\xa1\n_START_SECTION_\nValtiovarainministerin\xc3\xa4\n_START_PARAGRAPH_\nBabi\xc5\xa1 oli valtiovarainministerin\xc3\xa4 sosiaalidemokraattien Bohuslav Sobotkan hallituksessa 2014\xe2\x80\x932017. Kev\xc3\xa4\xc3\xa4ll\xc3\xa4 2017 Babi\xc5\xa1ia syytettiin veronkierrosta ja muista talousep\xc3\xa4selvyyksist\xc3\xa4. P\xc3\xa4\xc3\xa4ministeri Sobotka vaati h\xc3\xa4nen erottamistaan. Kesti kaksi viikkoa ennen kuin presidentti Milo\xc5\xa1 Zeman suostui t\xc3\xa4h\xc3\xa4n. Babi\xc5\xa1 vakuutti ettei ollut tehnyt mit\xc3\xa4\xc3\xa4n v\xc3\xa4\xc3\xa4r\xc3\xa4\xc3\xa4 ja Sobotkan ja sosiaalidemokraatien piti uhata presidentti\xc3\xa4 perustuslaillisella oikeudella. Babi\xc5\xa1in seuraajaksi tuli samaa puoluetta edustava entinen Microsoftin johtaja Ivan Piln\xc3\xbd._NEWLINE_Babi\xc5\xa1in kohtaamien rikostutkimusten sanotaan johtuneen h\xc3\xa4nen ANO-puolueensa kannatuksen noususta ja sosiaalidemokraattien putoavasta kannatuksesta. _NEWLINE_V\xc3\xa4h\xc3\xa4n ennen vaaleja my\xc3\xb6s Slovakian korkein oikeus p\xc3\xa4\xc3\xa4tti tutkia uudellaan Babi\xc5\xa1in v\xc3\xa4itetyt yhteydet T\xc5\xa1ekkoslovakian StB-turvallisuuspalveluun. Selvityksen mukaan Babis toimi StB:n agenttina ainakin vuodesta 1982 vuoteen 1985 ja oli avustanut salaista poliisia ainakin vuodesta 1980 liitytty\xc3\xa4\xc3\xa4n T\xc5\xa1ekkoslovakian kommunistiseen puolueeseen.\n_START_SECTION_\nNousu p\xc3\xa4\xc3\xa4ministeriksi\n_START_PARAGRAPH_\nBabi\xc5\xa1in johdolla ANO 2011 voitti selv\xc3\xa4ll\xc3\xa4 enemmist\xc3\xb6ll\xc3\xa4 lokakuussa 2017 j\xc3\xa4rjestetyt T\xc5\xa1ekin parlamenttivaalit. ANO sai noin 30 prosenttia annetuista \xc3\xa4\xc3\xa4nist\xc3\xa4, kun toiseksi tullut Kansalaisdemokraattinen puolue (ODS) sai noin 11 prosenttia \xc3\xa4\xc3\xa4nist\xc3\xa4. Babi\xc5\xa1in vaalikampanjan teemoja olivat veronalennukset, EU-kriittisyys ja korruption kitkeminen. ANO-puolue on kuitenkin Babi\xc5\xa1in mukaan Eurooppa-my\xc3\xb6nteinen voima, joka haluaa olla aktiivinen EU:n politiikan muovaamisessa. Vaalien j\xc3\xa4lkeen h\xc3\xa4n sulki pois hallitusyhteisty\xc3\xb6n \xc3\xa4\xc3\xa4rioikeiston ja kommunistien kanssa._NEWLINE_Vaalien j\xc3\xa4lkeen Babi\xc5\xa1 muodosti ANO:n ja muutamien sitoutumattomien ministerien v\xc3\xa4hemmist\xc3\xb6hallituksen, joka vannoi virkavalansa 13. joulukuuta 2017. T\xc3\xa4m\xc3\xa4n j\xc3\xa4lkeen hallituksella oli 30 p\xc3\xa4iv\xc3\xa4\xc3\xa4 aikaa hankkia tarvittava enemmist\xc3\xb6 parlamentissa luottamus\xc3\xa4\xc3\xa4nestyst\xc3\xa4 varten. Babi\xc5\xa1in hallitus joutui eroamaan 17. tammikuuta 2018, kun maan parlamentti antoi sille ep\xc3\xa4luottamuslauseen syytt\xc3\xa4en p\xc3\xa4\xc3\xa4ministeri\xc3\xa4 korruptiosta. Ainoastaan Babi\xc5\xa1in oman ANO-puolueen edustajat antoivat luottamus\xc3\xa4\xc3\xa4nestyksess\xc3\xa4 tukensa hallitukselle._NEWLINE_Alkuvuodesta 2018 tapahtuneen eron j\xc3\xa4lkeen Babi\xc5\xa1 ja ANO jatkoivat yrityksi\xc3\xa4 saada hallitukselle tarvittava enemmist\xc3\xb6 parlamentissa. Lopulta hein\xc3\xa4kuussa 2018 T\xc5\xa1ekin parlamentti hyv\xc3\xa4ksyi ANO:n ja sosiaalidemokraattien muodostaman v\xc3\xa4hemmist\xc3\xb6hallituksen, jolla oli edustajainhuoneessa yhteens\xc3\xa4 93 paikkaa 200:sta. Puolueiden tekem\xc3\xa4n sopimuksen mukaan opposition kommunistinen puolue ja sen 15 edustajaa antoivat my\xc3\xb6s tukensa Babi\xc5\xa1in hallitukselle. Muut oppositiopuolueet kritisoivat sopimusta, joka antoi ensi kertaa samettivallankumouksen j\xc3\xa4lkeen kommunisteille valtaa hallitusty\xc3\xb6skentelyyn.\n_START_SECTION_\nLiiketoiminta\n_START_PARAGRAPH_\nBabi\xc5\xa1 aloitti liikemiesuransa markkinoimalla lannoitteita. Liiketoiminnasta kehittyi v\xc3\xa4hitellen T\xc5\xa1ekin suurin maatalousyritysryp\xc3\xa4s Agrofert. Siihen kuuluvat 200 yrityst\xc3\xa4 vuokraavat suurta osaa T\xc5\xa1ekkien viljelysmaasta. Maaliskuussa 2015 Forbes-lehti arvioi Babi\xc5\xa1in omaisuuden arvoksi noin 2,5 miljardia Yhdysvaltain dollaria.'